Xavər Vəkilova

Xavər Əhməd qızı Vəkilova — Azərbaycan Respublikası Prezidentinin fərdi təqaüdçüsü, əməkdar mədəniyyət işçisi.

 Həyatı 

Xavər Əhməd qızı (Mirzəbəyova) Vəkilova 1918-ci il martın 13-də Dərbənd şəhərində məşhur şəxsiyyətlərdən sayılan Nağıbəy Mirzəbəyli nəslinə məxsus zadəgan ailəsində anadan olub. Xavər xanım Əhmədbəy Mirzəbəyovun ailəsində dünyaya gələn on birinci uşaq olub. Xavər xanımın bacısı Şahzadə xanım  tanınmış yazıçı, Səməd Vurğunun xətrini çox  istədiyi, ehtiramla yanaşdığı Abdulla Şaiqin həyat yoldaşı olmuşdur. Abdulla Şaiq Xavər xanım hələ 13 yaşı olanda ona “Sevimli baldızım Xavərə!” adlı şeir həsr etmişdi.

Xavər xanım Azərbaycan  Dövlət  Konservatoriyası nəzdindəki 10 illik musiqi məktəbində təhsil almışdır. 1941-1946-cı illərdə Azərbaycan Dövlət Universitetinin filologiya fakültəsində (indiki BDU)  təhsi almış, filoloq ixtisasına yiyələnmişdir. 1934-cü ildə Azərbaycanın xalq şairi Səməd Vurğunla ailə həyatı qurub. Bu izdivacdan onların üç övladı – Yusif, Aybəniz, Vaqif dünyaya  gəlmişdir.

1975-ci ilin oktyabr ayında açılan Səməd Vurğunun ev-muzeyi yaranan gündən ömrünün sonunadək muzeyin direktoru vəzifəsində çalışmışdır. Onun hələ Səməd Vurğunun sağlığında qoruyub saxladığı materiallar əsasında muzeyin ekspozisiyası xeyli  zənginləşmişdir. Xavər xanım bu muzeyi — Səməd Vurğun həyatını insanlara əyani şəkildə çatdıran müqəddəs bir ocaq kimi qoruyub saxlayırdı. İşlədiyi müddətdə Mədəniyyət Nazirliyi tərəfindən müxtəlif fəxri fərmanlara layiq görülmüşdür. Xavər Vəkilovanın muzey fəaliyyəti Heydər Əliyev tərəfindən yüksək qiymətləndirilmişdir. Belə ki, o, 2002-ci ildə “Əməkdar mədəniyyət işçisi” adına layiq görülmüş, 2003-cü ildən isə ona “Prezident təqaüdü” verilmişdir.

Xavər Vəkilova 2006-cı ilin yanvar ayının 6-da vəfat etmişdir.



 Nəsil şəcərəsi 

 Xarici keçidlər 
Xavər xanım Vəkilova - 90

Kateqoriya:Azərbaycan Respublikası Prezidentinin fərdi təqaüdçüləri